L'Ajuntament de Llíria contractarà 52 persones a través del Pla d'Ocupació Estatal Dana
25 de febrer de 2025

L'Ajuntament de Llíria ha posat en marxa el procés de selecció per a la contractació de 52 persones desocupades a través del Pla d'Ocupació Estatal per a la recuperació dels danys causats per la dana. Este programa està subvencionat amb 609.000 euros pel Ministeri de Treball i Economia Social.

Les persones seleccionades, que tindran un contracte amb una duració de 6 mesos, “treballaran en la reconstrucció i rehabilitació de diferents zones danyades pels efectes de la danaal terme municipal, com a camins rurals, zones forestals, camps agrícoles, aqüífers i accessos a disseminats i urbanitzacions”, ha explicat l'edil de Foment Econòmic, Paco Gorrea.

Els perfils sol·licitats són peons i oficials de jardins, obres i camins, així com personal tècnic per a realitzar la funció de coordinació dels treballs. Les persones contractades s'aniran incorporant a l'ajuntament de manera progressiva al llarg de l'any.

Per a entrar en el procés de selecció, que realitzarà Labora, és necessari estar inscrita abans del 7 de març en els codis corresponents a cada especialitat en el mateix servici d'ocupació autonòmic.

El regidor Paco Gorrea ha assenyalat que “esta important ajuda del Govern d'Espanya ens permetrà avançar en la recuperació de totes les infraestructures del nostre terme danyades per la dana, alhora que fomenta l'ocupació a Llíria”.